Mikkel Bjørn (DF), 2024-05-24:
Tak for det.
Vi i Dansk Folkeparti anerkender fuldt ud nødvendigheden af resocialiserende tiltag og også deres potentiale til at skabe positive forandringer for både den enkelte og for samfundet som helhed.
Det er i vores fælles interesse, at vi bruger alle værktøjer til at mindske kriminaliteten i samfundet.
Vi er stolte af, at vi som en del af aftalen om kriminalforsorgens økonomi har været med til at sikre, at arbejdet med at forebygge ny kriminalitet bliver styrket.
Det viser vores engagement i at finde løsninger, der reducerer kriminaliteten og dermed også mindsker belastningen på vores retssystem.
Vi må også understrege, at fokus i dag dog ofte er for ensidigt rettet mod resocialisering og alt for lidt mod straf.
Vi må ikke glemme, at straffen også spiller en afgørende rolle i vores retssystem.
Når strafniveauet er passende og konsekvent, sender det et klart signal om, at kriminalitet ikke tolereres.
Det virker præventivt, og det skaber tryghed i samfundet.
I Dansk Folkeparti mener vi, at konsekvenserne skal stige proportionalt med gentagelsesfrekvensen.
Det ser vi som en nødvendig respons på en adfærd, der truer vores samfunds kerneværdier.
Vi skal sende et utvetydigt signal: Gentagelse af personfarlig kriminalitet og selvfølgelig også kriminalitet i det hele taget vil ikke blive tolereret.
Vi bakker op om intentionerne i det her forslag, men vi mener også, at det er afgørende at opretholde balancen mellem resocialisering og straf.
Vi kan ikke tillade, at resocialiserende tiltag alene skal bære byrden af at forebygge kriminaliteten.
Straffen må også være mærkbar og afskrækkende for at opretholde respekt for loven.
I Danmark kan man helt generelt slippe af sted med håbløst lave straffe for grov personfarlig kriminalitet.
Overfald, røveri, trusler, bandekriminalitet og voldtægt straffes ofte med få års fængsel og i mange tilfælde få måneders fængsel.
For nylig idømte landsretten blot 2 år og 9 måneders fængsel for en 30-årig somalisk mands voldtægt af en blot 16-årig pige.
Så sent som i november forsøgte en 17-årig udlænding at voldtage en blot 13-årig pige på Burger Kings toilet.
Han er senere idømt 6 måneders fængsel og en advarsel om udvisning ved Retten i Roskilde.
Der er eksempler på udlændinge, der har over en håndfuld advarsler om udvisning, og som altså gentager deres kriminelle afstumpethed igen og igen uden den fjerneste form for reel konsekvens.
I 2021 blev to indvandrere dømt for tilsammen 794 kriminelle forhold.
De fik en lav straf og blev ikke udvist.
De fik fængsel i henholdsvis 3 år og 11 måneder og 2 år og 10 måneder.
Det er 794 forhold, der bl.a. dækker over voldtægt af en kun 14-årig pige, svindel, databedrageri, vold, hærværk og meget mere.
Det er heller ikke længe siden, at to teenagere blev idømt blot 6 års fængsel for at have trampet en 52-årig familiefar så voldsomt i ansigtet, at han døde af pulveriserede knogler og blødninger.
Samme uge blev en 73-årig mand idømt blot 3 års fængsel for voldtægt af en kun 13-årig pige.
I Dansk Folkeparti begriber vi ikke, at Folketinget herinde kan se sig selv i øjnene, og at man af regeringen bliver spist af med skåltaler om en forestående retsreform, som stadig blæser i vinden.
Vi kan ikke få noget konkret svar på, hvornår man vil gennemføre den, og om man vil gennemføre en strafreform, der markant højner straffen.
Vi vil i Dansk Folkeparti gerne støtte det her forslag med den kommentar, at vi samtidig bør arbejde for at styrke straffens rolle i vores retssystem.
Vi skal sikre, at dem, der vælger at begå kriminalitet, også mærker konsekvenserne heraf, samtidig med at vi selvfølgelig også giver dem en chance for at rehabilitere sig.
Det er den dobbeltstrategi, der på lang sigt vil skabe det mest sikre og retfærdige samfund.
Med de ord vil vi i Dansk Folkeparti gerne udvise støtte til forslaget, men samtidig opfordre til, at vi ikke glemmer vigtigheden af en passende straf.
Vi skal sammen her i Folketinget arbejde for et samfund, hvor der både er plads til genopretning og klare konsekvenser for lovovertrædelser.